b'\n_START_ARTICLE_\nV\xc3\xb6lkischbevegelsen\n_START_PARAGRAPH_\nV\xc3\xb6lkisch-bevegelsen (p\xc3\xa5 tysk Die v\xc3\xb6lkische Bewegung, \xc2\xabfolkebevegelsen\xc2\xbb) er et samlebegrep om en rekke ulike religi\xc3\xb8se og politiske grupperinger i s\xc3\xa6rlig Tyskland og \xc3\x98sterrike-Ungarn s\xc3\xa6rlig i \xc3\xa5rene f\xc3\xb8r og etter f\xc3\xb8rste verdenskrig. V\xc3\xb6lkisch-bevegelsen omfattet tysknasjonalistiske og antisemittiske foreninger, partier, publikasjoner, grupper og enkeltpersoner som fra siste fjerdedel av 1800-tallet og framover fikk stadig st\xc3\xb8rre innflytelse i offentligheten i Det tyske keiserriket og \xc3\x98sterrike-Ungarn, men ogs\xc3\xa5 tyske milj\xc3\xb8er basert p\xc3\xa5 nyhedensk tankegods etter andre verdenskrig. Ordet v\xc3\xb6lkisch kan ogs\xc3\xa5 oversettes med \xc2\xabetnisk\xc2\xbb.\n_START_SECTION_\nKjennetegn\n_START_PARAGRAPH_\nDet som forente v\xc3\xb6lkisch-bevegelsen var den tysknasjonale, antisemittiske og rasistiske tenkningen. V\xc3\xb6lkisch-bevegelsen hadde ingen nasjonal overbygning, men opererte og \xc3\xb8vet en viss innflytelse gjennom etablerte partier og informasjonsvirksomhet. Bevegelsen hadde bred folkelig st\xc3\xb8tte._NEWLINE_Sentralt i v\xc3\xb6lkisch-tenkningen var \xc3\xa5 s\xc3\xb8ke \xc3\xa5ndelig fornyelse av det tyske folk, i og utenfor Det tyske rikets grenser, ved \xc3\xa5 vende tilbake til de tyske kulturelle og rasemessige r\xc3\xb8tter. Slik skulle rasehygiene bli et viktig virkemiddel, utfra en rasebiologiske forestillinger om den germanske rasens overlegenhet, men ogs\xc3\xa5 ut fra forestillinger om at denne hele tiden var truet. Bevegelsen vektla germansk og norr\xc3\xb8n mytologi. Men ogs\xc3\xa5 romantiske og kulturelle uttrykksformer som kunsth\xc3\xa5ndverk, gammel \xc2\xabnorr\xc3\xb8n\xc2\xbb arkitektur og den gamle Edda. Slik framsto bevegelsen b\xc3\xa5de som en \xc2\xabtilbake-til-landsbygda\xc2\xbb og en anti-urban populistisk bevegelse._NEWLINE_V\xc3\xb6lkisch-tenkningen forkastet det kristne menneskesynet, og vendte seg mot de tidligere, hedenske gudene, dog ofte uttrykket som \xc2\xabgermansk-kristendom\xc2\xbb. Dette kom videre til uttrykk gjennom dyrkingen av naturen og et \xc3\xb8nske om \xc3\xa5 leve i n\xc3\xa6r kontakt med \xc2\xabDet tyske jordmonn\xc2\xbb._NEWLINE_Bevegelsen utviklet etter hvert et kombinasjon av esoteriske aspekter og folkloristiske okkulte elementer med forestillinger om rasistisk overlegenhet. Begreper som \xc3\xa6ttetenking og etnisk renhet stod sentralt, og sammenhengen mellom \xc3\xa6tt og jord, i betydningen at de naturgitte forutsetningene de ulike folkegruppene har levd under i \xc3\xa5rhundrer har p\xc3\xa5virket disse og gitt dem ulike karakteregenskaper. Historien ble sett p\xc3\xa5 som en evig strid mellom etniske grupper og denne kampen m\xc3\xa5tte vinnes om ikke egen folkegruppe skulle g\xc3\xa5 til grunne. De s\xc3\xa5 j\xc3\xb8der, frimurere, katolikker og kommunister som krefter som \xc3\xb8dela germanerne og s\xc3\xb8kte derfor \xc3\xa5 bekjempe disse.\n_START_SECTION_\nSentrale akt\xc3\xb8rer\n_START_PARAGRAPH_\nBlant de viktige v\xc3\xb6lkisch-grupperingene var Thuleselskapet i M\xc3\xbcnchen, stiftet mot slutten av f\xc3\xb8rste verdenskrig._NEWLINE_Blant bevegelsens mer kjente akt\xc3\xb8rer, var blant andre Erich Ludendorff, som skrev boken Frimureriets avsl\xc3\xb8ring (utgitt p\xc3\xa5 norsk av Eugen Nielsen i 1928), der han utviklet en konspirasjonsteori hvor Tysklands nederlag i f\xc3\xb8rste verdenskrig tilskrives j\xc3\xb8denes, frimurernes, de katolske prestenes og okkultistenes renkespill. Hans andre kone, nervelegen Mathilde von Kremnitz (1877-1966), utgav i 1921 boken Triumph des Unsterblichkeitswillens, hvor hun hevdet at alle mennesker av germansk rase har mulighet for \xc2\xabselvfrelse\xc2\xbb. Hun benektet en personlig gud, men mente det fantes en guddomskraft som f\xc3\xb8rst n\xc3\xa5r selvbevissthet i nordiske mennesker. Menneskeheten inndeltes i lys- og skyggeraser, hvor s\xc3\xa6rlig j\xc3\xb8dene skulle v\xc3\xa6re onde, blant annet ved sine fors\xc3\xb8k p\xc3\xa5 \xc3\xa5 holde den germanske lysrasen nede i uvitenhet. Kristendommen ses som et bevisst j\xc3\xb8disk fors\xc3\xb8k p\xc3\xa5 \xc3\xa5 hindre germanernes selvforst\xc3\xa5else._NEWLINE_Andre sentrale akt\xc3\xb8rer og tenkere rundt bevegelsen var Paul de Lagarde og J\xc3\xb6rg Lanz von Liebenfels\n_START_SECTION_\nForholdet til nasjonalsosialismen\n_START_PARAGRAPH_\nV\xc3\xb6lkisch-bevegelsen opptr\xc3\xa5dte som en forl\xc3\xb8per og gikk inn som en del av tankegodset til nasjonalsosialismen, blant annet gjennom Thuleselskapet og deres avis V\xc3\xb6lkischer Beobachter som senere ble taler\xc3\xb8r for NSDAP. P\xc3\xa5 Rikspartidagene i 1927 i N\xc3\xbcrnberg hevdet Joseph Goebbels under sin talte at dersom V\xc3\xb6lkisch-bevegelsen hadde forst\xc3\xa5tt sin posisjon og evnet \xc3\xa5 f\xc3\xa5 folk ut i gatene, ville de kunne tatt makten 9. november 1918, i forbindelse med Keiser Wilhelms abdikasjon og den etterf\xc3\xb8lgende uro. Adolf Hitler skrev i Mein Kampf at \xc2\xabde sentrale ideene i den nasjonalsosialistiske bevegelse er v\xc3\xb6lkisch og v\xc3\xb6lkisch ideer er nasjonalsosialistiske\xc2\xbb. Den nasjonalsosialistiske raseteorien bygde p\xc3\xa5 begrepsbruk fra V\xc3\xb6lkisch-bevegelsen, som da Eugen Fischer overtok som nasjonalsosialistisk rektor ved Humboldt-Universit\xc3\xa4t zu Berlin i 1933, og i sin innsettelsestale 29. juli understreket at \xc2\xabperspektivet p\xc3\xa5 en v\xc3\xb6lkisch stat er fra biologien\xc2\xbb.\n_START_SECTION_\nEtter andre verdenskrig\n_START_PARAGRAPH_\nOgs\xc3\xa5 etter andre verdenskrig har det v\xc3\xa6rt enkelte till\xc3\xb8p til v\xc3\xb6lkisch-grupper, og da s\xc3\xa6rlig basert p\xc3\xa5 \xc3\x85satru og andre nyhedenske elementer. I 1951 ble Artgemeinschaft Germanische Glaubens-Gemeinschaft stiftet som en tysk nyhedensk og nynazistisk organisasjon. I 1983 ble den sl\xc3\xa5tt sammen med grupperingen Nordungen som ble stiftet i 1924. Artgemeinschaft (som kan oversettes med \xc2\xabrasefellesskap\xc2\xbb) blander h\xc3\xb8yreekstrem ideologi med norr\xc3\xb8n og teutonsk religi\xc3\xb8se elementer som \xc3\x85satru, men ogs\xc3\xa5 ateisme Utover p\xc3\xa5 1960-tallet ble det ogs\xc3\xa5 tilf\xc3\xb8rt teosofiske og s\xc3\xa5kalte ariosofiske elementer. gruppen er sterkt fremmedfiendtlig og antisemittisk._NEWLINE_V\xc3\xb6lkische elementer finnes ogs\xc3\xa5 innen andre nyhedenske grupperinger som Allgermanische Heidnische Front (\xc2\xabDen alltyske hedenske front\xc2\xbb) fra 1998 til dels etter modell av Norsk Hedensk Front fra 1993 med kontakter mot blant andre milj\xc3\xb8et rundt Black metal-milj\xc3\xb8er. Det blir hevdet av Magasinet Monitor at ogs\xc3\xa5 Varg Vikernes har v\xc3\xa6rt en del av dette milj\xc3\xb8et og har skrevet artikler for Allgermanische Heidnische Fronts magasin, noe han imidlertid benekter selv.'